**ΥΠΟΥΡΓΕΙΟ ΕΡΓΑΣΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

**Καταβολή Συντάξεων και Επιδομάτων Δεκεμβρίου 2017,**

**(περιλαμβανομένης 13ης σύνταξης και Χριστουγεννιάτικου Δώρου)**

Το Υπουργείο Εργασίας, Πρόνοιας και Κοινωνικών Ασφαλίσεων ανακοινώνει ότι ενόψει των γιορτών των Χριστουγέννων, έχουν γίνει οι απαραίτητες διευθετήσεις για την καταβολή όλων των συντάξεων και επιδομάτων πριν από τα Χριστούγεννα, ώστε οι δικαιούχοι να μπορούν να προετοιμασθούν για τις εορτές. Συγκεκριμένα, θα κατατεθούν με έμβασμα στους τραπεζικούς λογαριασμούς τω δικαιούχων τα ακόλουθα:

* Το Ελάχιστο Εγγυημένο Εισόδημα, περιλαμβανομένου του Χριστουγεννιάτικου Δώρου, θα κατατεθεί στις 14/12/2017,
* Τα μηνιαία επιδόματα που παρέχονται από το Τμήμα Κοινωνικής Ενσωμάτωσης Ατόμων με Αναπηρία σε άτομα με αναπηρίες, θα κατατεθούν στις 15/12/2017,
* Το Επίδομα Τέκνου και το Επίδομα Μονογονεϊκής Οικογένειας θα κατατεθεί στις 18/12/2017,
* Οι μηνιαίες ειδικές συντάξεις και παροχές στους επωφελούμενους από το Ταμείο Ανακουφίσεως Παθόντων, περιλαμβανομένου του Χριστουγεννιάτικου Φιλοδωρήματος που τους αφορά, θα κατατεθούν στις 18/12/2017,
* Η Χορηγία σε Βετεράνους και Χήρες Βετεράνων Β’ Παγκοσμίου Πολέμου θα κατατεθεί στις 18/12/2017,
* Το επίδομα Συνταξιούχων με Χαμηλά Εισοδήματα (μικρή επιταγή χαμηλοσυνταξιούχων) θα κατατεθεί στις 19/12/2017,
* Το Χριστουγεννιάτικο Δώρο για δικαιούχους του Σχεδίου Ενίσχυσης Συνταξιούχων με Χαμηλά Εισοδήματα (Χαμηλοσυνταξιούχων) θα κατατεθεί στις 20/12/2017.

Περαιτέρω, αναφορικά με κοινωνικές παροχές για τις οποίες εκδίδονται επιταγές, έχουν προγραμματιστεί τα ακόλουθα:

* Οι επιταγές του Δημοσίου Βοηθήματος και του Χριστουγεννιάτικου Δώρου για όσους λαμβάνουν μηνιαίο Δημόσιο Βοήθημα, θα αποσταλούν στους δικαιούχους στις 11/12/2017, με ημερομηνία εξαργύρωσης τις 13/12/2017,
* Οι επιταγές του Δημοσίου Βοηθήματος και του Χριστουγεννιάτικου Δώρου για όσους λαμβάνουν έκτακτο Δημόσιο Βοήθημα θα αποσταλούν στους δικαιούχους στις 14/12/2017, με ημερομηνία εξαργύρωσης τις 15/12/2017,
* Οι επιταγές για τους εγκλωβισμένους, περιλαμβανομένου του μηνιαίου επιδόματος, του χριστουγεννιάτικου επιδόματος και του Χριστουγεννιάτικου Δώρου, θα παραδοθούν στους δικαιούχους μέσω των Ηνωμένων Εθνών στις 14/12/2017. Σημειώνεται ότι τα επιδόματα που αφορούν εγκλωβισμένους Μαρωνίτες θα καταβληθούν με έμβασμα απευθείας στους τραπεζικούς λογαριασμούς των δικαιούχων.

Η πληρωμή των συντάξεων του Ταμείου Κοινωνικών Ασφαλίσεων και της Κοινωνικής Σύνταξης του Δεκεμβρίου 2017 καθώς και της 13ης πληρωμής για τις συντάξεις, θα διενεργηθεί στις 15 Δεκεμβρίου 2017.

**7 Δεκεμβρίου 2017**